। । प्रथम् पुज्य मिथिला हमर शत् - शत् प्रणाम । ।
 (मिथिला वन्दन गीत)
स्वर्गहु सँ सुन्नर पावन जे धाम ।
 मण्डन - अयाची - उद्याना केर नगरी ।
 कवि कोकिल विद्यापति केर गाम एतए विसफी ।
 आबि एतए भेलाह शंकर निरूत्तर ,
कर्मभूमि जनकक, ओ सीता केर गाम ।
 प्रथम् पुज्य मिथिला हमर शत् - शत् प्रणाम । ।
 गोबर सँ नीपल द्वारि , पाड़ल अरिपन ।
 स्वच्छ - सुगम्य बाट - घाट लागय मनोरम ।
 गाछ जतऽ फूल, बेलपात आ अशोक केर ,
खल - खल हँसैत, भरल खरिहान ।
 प्रथम् पुज्य मिथिला हमर शत् - शत् प्रणाम । ।
 नामी जतऽ केर अछि भोजन सचार ।
 चुड़ा - दऽही - चिनी आ आमक अचार ।
 नामी अछि विश्व भरि पेण्टिङ्ग जतऽ केर,
नामी जतऽ केर अछि पान आ मखान ।
 प्रथम् पुज्य मिथिला हमर शत् - शत् प्रणाम । ।
 गीत विद्यापति केर गूँजय हर अङ्गना ।
 बाजय राधा केर पायल आ कङ्गना ।
 गूँजय यत्र - तत्र गीत भगवान केर,
हर - हर महादेव, जय राम - घनश्याम ।
 प्रथम् पुज्य मिथिला हमर शत् - शत् प्रणाम । ।
 * ई हमर बहुत पुराण गीत सभ मे सँ थिक, जे कि १९९० - १९९७ केर बीच किछु लोकनि द्वारा "जे॰ एन॰ कॉलेज मधुबनी", "आर॰ के॰ कॉलेज मधुबनी" तथा "भगवती स्थान कोइलख मधुबनी" आदिक मञ्च सभ सँ गाओल जा चुकल अछि ।
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९६, दिनांक - १५ दिसम्बर २०११, स्तम्भ ३॰७ मे प्रकाशित । 